Broj: 711-I-1877-M-300/22-07-21

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 21. stavka 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **u predmetu obveznice Jadranke Matok-Bosančić, zamjenice gradonačelnika Grada Kaštela, povodom mišljenja Povjerenstva broj: 711-I-1215-M-300/22-02-21 od 17. lipnja 2022.**, na 185. sjednici, održanoj dana 09. rujna 2022.g., donosi sljedeću

**ODLUKU**

**Utvrđuje da su obveznica Jadranka Matok-Bosančić, zamjenica gradonačelnika Grada Kaštela, i Grad Kaštela postupili sukladno uputama sadržanim u Mišljenju Povjerenstva broj: 711-I-1215-M-300/22-02-21 od 17. lipnja 2022. te da su upute provedene na način koji omogućuje izbjegavanje sukoba interesa obveznice i osigurava njeno zakonito postupanje u konkretnom slučaju.**

Obrazloženje

Obveznica Jadranka Matok-Bosančić podnijela je Povjerenstvu zahtjev za davanjem mišljenja s uputama za postupanje povodom planiranog stupanja u poslovni odnos između trgovačkog društva CORONA-COPY d.o.o., u kojem je su vlasnici poslovnih udjela bračni drug i sin obveznice, s Gradom Kaštela u kojem obveznica obnaša dužnost zamjenice gradonačelnika, po osnovi nabave usluga najma i održavanja fotokopirnih strojeva u 2022.g. U knjigama ulazne pošte zahtjev je zaprimljen pod poslovnim brojem 711-U-5848-M-300/22-07-2, dana 6. lipnja 2022. te je povodom istog otvoren predmet broj M-300/22.

Člankom 3. stavkom 1. podstavkom 34. ZSSI-a, propisano je da su gradonačelnici i njihovi zamjenici obveznici u smislu navedenog Zakona, stoga je i Jadranka Matok-Bosančić, povodom obnašanja dužnosti zamjenice gradonačelnika Grada Kaštela dužna postupati u skladu s odredbama ZSSI-a.

Člankom 21. stavkom 1. ZSSI-a propisano je da u slučaju kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 0,5% ili više udjela u vlasništvu, obveznk je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s istim Zakonom.

Člankom 21. stavkom 4. ZSSI-a propisano je da obveznik, odnosno tijelo u kojem obbveznik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 21. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 21. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno navedenoj odredbi, bračni drug i sin obveznice su članovi obitelji obveznice u smislu odredbi ZSSI-a.

Povjerenstvo je, u skladu s citiranim odredbama ZSSI-a, na 176. sjednici, održanoj 17. lipnja 2022. obveznici dalo Mišljenje broj 711-I-1215-M-300/22-02-21, prema kojem trgovačko društvo CORONA-COPY d.o.o., u kojem su suprug i sin obveznice jedini vlasnici udjela u vlasništvu (temeljnom kapitalu), može stupiti u poslovni odnos s Gradom Kaštelima ukoliko obveznica i Grad Kaštela postupe u skladu s uputama Povjerenstva iz istog mišljenja.

U navedenom mišljenju Povjerenstvo je dalo uputu Gradu Kaštelima da postupak jednostavne nabave usluga najma i održavanja fotokopirnih strojeva za 2022.g., bez obzira na procijenjenu vrijednost konkretne nabave u Planu nabave za proračunsku godinu 2022., provede sukladno pravilima postupka jednostavne nabave velike vrijednosti, propisanim Pravilnikom o provedbi postupaka jednostavne nabave Grada Kaštela, uz obaveznu objavu zahtjeva za prikupljanje ponuda te u slučaju izravnog upućivanja zahtjeva gospodarskim subjektima, obvezno upućivanje zahtjeva na adresu najmanje tri gospodarska subjekta.

Istim Mišljenjem dana je uputa obveznici Jadranki Matok-Bosančić da je dužna, vezano za postupak nabave usluga najma i održavanja fotokopirnih strojeva Grada Kaštela, izuzeti se od obavljanja poslova predsjednika stručnog povjerenstva naručitelja i svih drugih eventualno povjerenih poslova, vezanih za razmatranje i odabir ponuda te sklapanja i provedbu ugovora s odabranim ponuditeljem. Ujedno, dana je uputa obveznici da, ukoliko na zahtjev za prikupljanje ponuda svoju ponudu podnese trgovačko društvo CORONA-COPY d.o.o. te ukoliko navedena ponuda bude odabrana kao najpovoljnija, navedenu okolnost obznani na Gradskom vijeću Grada Kaštela i na službenim intemetskim stranicama Grada Kaštela.

Dana 30. kolovoza 2021 .g. Grad Kaštela i obveznica Jadranka Matok-Bosančić dostavili su dokumentaciju kojom se dokazuje kako su provedene upute Povjerenstva dane u Mišljenju od 17. lipnja 2022.g. Uvidom u dostavljenu dokumentaciju Povjerenstvo je utvrdilo sljedeće relevantne činjenice.

Gradonačelnik Grada Kaštela je dana 8. kolovoza 2022.g. donio Zaključak o odobrenju jednostavne nabave, kojim je odobrena nabava najma printera u neto vrijednosti 50.000,00 kn bez pdv-a, dok je iznos planiran u godišnjem proračunu za navedeni predmet nabave 62.500,00 kn. Istim Zaključkom gradonačelnik je imenovao članove stručnog povjerenstva za provedbu nabave, pri čemu obveznica Jadranka Matok-Bosančić nije imenovana za članicu stručnog povjerenstva.

Nadalje, utvrđeno je da Upravni odjel Grada Kaštela za financije, proračun, i javnu nabavu, Odsjek za javnu nabavu 10. kolovoza 2022.g. izradio Zahtjev za prikupljanje ponuda za najam printera u postupku jednostavne nabave u predmetu JN-2022/16. Zahtjevom je, između ostaloga, utvrđeno da se ugovor zaključuje na razdoblje od 12 mjeseci od sklapanja ugovora, da su jedinične cijene iz troškovnika nepromjenjive za cijelo vrijeme trajanja ugovora, a da je kriterij za odabir ponude najniža cijena. Ako su dvije ili više ponuda jednako rangirane prema kriteriju za odabir ponude, naručitelj će odabrati ponudu koja je zaprimljena ranije.

Nadalje, Zahtjevom se utvrđuje da se daje rok za dostavu ponude do 18. kolovoza 2022.g. do 13,00 sati, da se ponude predaju neposredno u pisarnicu ili preporučenom poštanskom pošiljkom te da će se javno otvaranje ponuda održati 18. kolovoza 2022.g. u 13,00 sati.

Uvidom u službene intemetske stranice i dostavljenu dokumentaciju utvrđeno je da je predmetni Zahtjev za prikupljanje ponuda zajedno sa svom priloženom dokumentacijom, sukladno članku 14. stavku 6. Pravilnika o jednostavnoj nabavi, objavljen 11. kolovoza 2022.g. na službenim mrežnim stranicama Grada Kaštela <https://www.kastela.hr/postupci-nabave/jednostavna-nabava> te u Elektroničkom oglasniku javne nabave - Modul Jednostavna nabava (broj objave 2022/OBP-02508).

Povjerenstvo je utvrdilo da je navedeno određivanje roka za dostavu ponuda i otvaranje ponuda u skladu s odredbama članka 14. stavaka 10., 12. i 14. Pravilnika o provedbi postupaka jednostavne nabave, sukladno kojem zahtjev za prikupljanje ponuda mora sadržavati datum i vrijeme roka za dostavu ponude, a rok za dostavu ponuda ne smije biti kraći od 5 dana od dana upućivanja, odnosno objavljivanja zahtjeva za prikupljanje ponuda, te naručitelj može javno otvoriti pravovremeno dostavljene ponude s istekom roka za dostavu ponuda.

Nadalje, uvidom u Zapisnik o javnom otvaranju ponuda utvrđeno je da je dana 18. kolovoza 2022.g. u 13,00 sati stručno povjerenstvo, kao predstavnik naručitelja, izvršilo javno otvaranje pravovremeno zaprimljenih ponuda te je utvrdilo da je do vremena određenog Zahtjevom zaprimljena samo jedna ponuda, i to ponuda trgovačkog društva CORONA COPY d.o.o. iz Kaštel Sućurca s cijenom ponude u iznosu od 44.109,60 kn bez PDV-a, odnosno 55.137,00 kn sa PDV-om. Postupak otvaranja ponuda zaključen je u 13,06 sati. Uvidom u Upisnik o zaprimanju utvrđeno je da je ponuda trgovačkog društva CORONA COPY d.o.o. zaprimljena 17. kolovoza 2022.g.u 09:53 sati.

Uvidom u Zapisnik o pregledu i ocjeni ponuda od 25. kolovoza 2022.g. utvrđeno je da je stručno povjerenstvo utvrdilo daje ponuditelj CORONA COPY d.o.o. dostavio valjanu ponudu koja ispunjava zahtjeve u pogledu opisa predmeta nabave i traženih tehničkih specifikacija i koja je rangirana prema kriteriju najniže cijene na prvom mjestu te je pod točkom 13. navedenog Zapisnika utvrđeno da naručitelj namjerava sklopiti ugovor o nabavi s ponuditeljem CORONA COPY d.o.o. iz Kaštel Sućurca iz razloga što je dostavio valjanu ponudu koja u potpunosti zadovoljava uvjete iz zahtjeva za prikupljanje ponuda i koja je prema kriteriju najniže cijene ponude ocijenjena najpovoljnijom. Zapisnik je potpisan od strane svih pet članova stručnog povjerenstva.

Dana 26. kolovoza 2022.,g. gradonačelnik Grada Kaštela je donio Odluku o odabiru KLASA: 406-09/22-01/0001, URBROJ: 2181-4/1-1/1-22-387, kojom je za sklapanje ugovora o nabavi usluge u postupku jednostavne nabave velike vrijednosti „Najam printera“, odabrana ponuda ponuditelja CORONA COPY d.o.o. iz Kaštel Sućurca u iznosu od 44.109,60 kn bez PDV-a, odnosno 55.137,00 kn s PDV-om, a koja je prema kriteriju najniže cijene ocijenjena najpovoljnijom. Navedena Odluka objavljena je na službenim mrežnim stranicama Grada Kaštela.

Nadalje, obveznica Jadranka Matok-Bosančić dostavila je Povjerenstvu na znanje presliku priopćenja koje je 29. kolovoza 2022.g. uputila Gradskom vijeću Grada Kaštela te koje sadrži potvrdu zaprimanja 30. kolovoza 2022.g., a kojom u bitnom ukazuje na sadržaj predmetnog Mišljenja Povjerenstva od 17. lipnja 2022.g. te obavještava da je po provedenom postupku jednostavne nabave Odlukom gradonačelnika od 26. kolovoza 2022.g. kao najpovoljnija odabrana ponuda ponuditelja CORONA COPY d.o.o. iz Kaštel Sućurca u kojem su jedini vlasnici poslovnih udjela njezin suprug i sin.

Ujedno, utvrđeno je da je na službenim mrežnim stranicama Grada Kaštela <https://www.kastela.hr/info/javna-nabava/sprjecavanje-sukoba-interesa> objavljeno javno priopćenje obveznice Jadranke Matok-Bosančić istovjetnog sadržaja kao i navedeno priopćenje obveznice prethodno upućeno Gradskom vijeću Grada Kaštela.

Slijedom navedenoga, obveznica je o okolnosti da je ponudu dostavio poslovni subjekt u vlasništvu njezinih članova obitelji obavijestila članove Gradskog vijeća Grada Kaštela te građane putem objave na službenim internetskim stranicama Grada, te u predmetnom postupku nije poduzela niti jednu radnju.

Povjerenstvo je utvrdilo da su obveznica Jadranka Matok- Bosančić, zamjenica gradonačelnika Grada Kaštela i Grad Kaštela postupili sukladno uputama sadržanim u Mišljenju Povjerenstva broj 711-I-1215-M-300/22-02-21, od 17. lipnja 2022.g. te da su upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Povjerenstvo upozorava da i kroz provedbu i nadzor nad provedbom ugovora o nabavi usluge najma printera može eventualno doći do pogodovanja trgovačkom društvu u vlasništvu supruga i sina obveznice Jadranke Matok-Bosančić te se stoga obveznica i tijekom provedbe predmetnog ugovora može naći u situaciji sukoba interesa ukoliko bude na bilo koji način uključena u procese provedbe i nadzora nad provedbom predmetnog ugovora. Povjerenstvo stoga upućuje obveznicu da otkloni svako svoje sudjelovanje u predmetnim procesima, a nadležni odjeli Grada Kaštela trebaju obratiti posebnu pozornost na način izvršenja i redovito izvršavanje obveza iz potpisanog ugovora kako bi se izbjegle eventualne nepravilnosti te pogodovanja bilo koje vrste u provedbi navedenog ugovora.

Slijedom navedenog donesena je odluka kao u izreci.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Jadranka Matok-Bosančić, elektroničkom dostavom
2. Objava na internetskoj stranici Povjerenstva
3. Pismohrana